Baileys ampaisi kasvuun - Taloussanomat - Ilta-Sanomat
Baileys ampaisi kasvuun
Maailman tunnetuin ja myydyin liköörimerkki Baileys kasvatti viime vuonna myyntiään Suomessa 46 prosenttia. Samaan aikaan liköörien kokonaismarkkinat kasvoivat 7,4 prosenttia.
Alkon liköörimyynnin kärjessä on kotoinen Koskenkorva Salmiakki ja kakkosena Jägermeister. Baileysiä suosi-tumpi on myös virolainen Vana Tallin. Baileys sijoittuu viidenneksi, kun mukaan lasketaan sekä Baileys Original että uusi Baileys Mint Chocolate. Tuotepäällikkö Marianna Godenhjelm maahantuojayhtiö Hartwa-Tradesta pitää Baileysin äkillisen suosion syynä kautta aikojen ensimmäistä Suomessa pyörinyttä tv-mainoskampanjaa. Mainoksessa drinkkiä valmistava mies tympääntyy hyppysistään jatkuvasti karkaaviin jääpaloihin ja kaataa juoman suoraan jääpalakulhoon. Tv-mainonnan lisäksi myyntiä on kirittänyt Baileys Mint Chocolate -uutuuden lanseeraus. Se on Alkossa tilaustuotteena, mutta päätyi useiden myymälöiden pysyvään valikoimaan joulunaluskuukausien kysynnän perusteella. Maailmalla on saatavana myös Crème Caramel -makuista Baileysiä. – Maussa on vain aavistus karamellia, Baileysin Suomessa vieraillut PR-johtaja Peter O'Connor korostaa. Häntä tuntuu harmittavan, että vodkien maustaminen aloitti trendin, jota kilpailijoiden on ollut pakko seurata. O'Connoria kismittää myös Baileysin luokittelu likööriksi, vaikka sen kulutustapa on erilainen. Kulutuksessa näkyy kasvupiikki joulun alla, mutta juomaa nautitaan myös kuumalla säällä jäiden tai jäämurskan kera. Suomalaisten ravintoloiden drinkkilistoille jälkimmäinen tarjoilutapa tekee tuloaan. Markkinoinnissa Baileys nojaa kahteen asiaan: tv-kampanjoihin ja maailmalla myös maistatuksiin. Kampanjoilla haetaan tuoteryhmälle tyypillistä sosiaaliseen yhteenkuuluvuuteen liittyvää mielikuvaa. Tällä hetkellä Baileysiä markkinoidaan erityisesti 25-35-vuotiaille. Taustalla on havainto, että merkkiuskollisuus säilyy läpi elämän. O'Connor ei kuitenkaan pelkää, että helposti juotavan makuinen drinkki houkuttelisi liian nuoria kuluttajia. – Tuote ei ole siihen tarpeeksi seksikäs. Se on perinteinen juoma, johon tutustutaan vanhempien kanssa kotona.